《姬传连日过访因赠》
清代·马濂

城北有姚子，英妙世无双。神龙与鸷鸟，见者心皆降。

胸中磊落五车书，笔下驰骋千军阵。南宫两度风尘走，辇毂一朝名誉震。

献策徒夸贾谊才，请缨未识终军隽。忆偕计吏触炎威，扁舟一叶来京畿。

江南梅雨浣征袖，燕北秋风吹客衣。我缘瞑食冒寒暑，短榻茶烟羁逆旅。

君素羸疾独不然，私衷为庆黄鹄举。岂知零落送将归，断蓬荒梗相因依。

易水萧萧欲黄落，銮江漠漠嗟雪霏。载蹶霜蹄返故枥，竹屋纸窗灯火寂。

子云治产空十金，相如授徒惟四壁。月夕花晨常杜门，牙签玉轴不窥园。

平生落落交游寡，有时就我开芳尊。昨朝冒雨过茅舍，桐阴竹露含清夏。

论诗笛簟纳凉飙，联咏疏帘忘暑夜。酒半自言未读书，何当屏迹十年居。

循陔采兰洁羞膳，不需待从承明庐。我闻斯言当三箧，君真度越恒流百。

风雨一编朝暮吟，犹惭学古无开益。富贵功名直等闲，箸书自昔藏名山。

他年若共白云侣，秋桂春萝掩旧关。

作者简介：马濂，字牧侪，桐城人。乾隆丁卯举人，官内阁中书。有《短檠斋诗钞》。